Rapport mill-Kummissjoni Li jikkonċerna l-applikazzjoni tad-Direttiva 98/27/KE tal-Parlament Ewropew u tal-Kunsill dwar l-inġunzjonijiet għall-ħarsien tal-interessi tal-konsumaturi /* KUMM/2008/0756 finali */





[pic] | KUMMISSJONI TAL-KOMUNITAJIET EWROPEJ | Brussel 18.11.2008 KUMM(2008) 756 finali RAPPORT MILL-KUMMISSJONI Li jikkonċerna l-applikazzjoni tad-Direttiva 98/27/KE tal-Parlament Ewropew u tal-Kunsill dwar l-inġunzjonijiet għall-ħarsien tal-interessi tal-konsumaturi WERREJ 1. Introduzzjoni 3 2. Traspożizzjoni tad-Direttiva 3 3. Applikazzjoni tad-Direttiva 5 4. Problemi li wieħed jiltaqa’ magħhom 6 5. L-Impatt tar-Regolament dwar il-KPK 8 6. Konklużjoni 9 ANNESS 11 1. INTRODUZZJONI 1. L-Artikolu 6(1) tad-Direttiva 98/27/KE dwar l-inġunzjonijiet għall-protezzjoni tal-interessi tal-konsumaturi[1] (‘id-Direttiva’) jistipula rapport dwar l-applikazzjoni tagħha. Il-pubblikazzjoni ta’ dan ir-rapport għall-bidu kienet maħsuba li ssir mhux aktar tard mill-1 ta' Lulju 2003, iżda ġiet posposta biex tkun tista’ tiġi inkluża l-informazzjoni dwar l-applikazzjoni tad-Direttiva fl-Istati li ssieħbu fl-Unjoni Ewropea fl-1 ta’ Mejju 2004 u fl-1 ta’ Jannar 2007. 2. Sabiex tħejji dan ir-rapport, il-Kummissjoni Ewropea bagħtet kwestjonarju dwar l-applikazzjoni tad-Direttiva fl-2003/4, li għalih wieġbu l-25 Stat Membru kkonsultati. Fl-2007 intbagħat kwestjonarju ġdid lis-27 Stat Membru sabiex tkun aġġornata l-informazzjoni li nġabret preċedentement. Bl-istess mod, il-Kummissjoni Ewropea kkonsultat ukoll mal-membri tal-Grupp Konsultattiv dwar il-Konsumaturi Ewropej (l-ECCG) fl-2005 u l-2007 fir-rigward tal-applikazzjoni tad-Direttiva. Għall-konsultazzjoni tal-bidu wieġbu 14-il assoċjazzjoni tal-konsumaturi, u għat-tieni waħda wieġbu assoċjazzjoni Ewropea waħda u tmienja oħra nazzjonali. Fl-2006, il-Kummissjoni Ewropea bagħtet ittri lill-Istati Membri (bl-eċċezzjoni tal-Bulgarija u r-Rumanija) biex tikkjarifika xi punti fil-leġiżlazzjoni nazzjonali tagħhom li jittrasponu d-Direttiva. 3. Fl-2006, il-Kummissjoni Ewropea ppubblikat studju mmexxi mill- Katholieke Universiteit Leuven fil-Belġju dwar kumpensi lill-konsumatur[2] u, fl-2007, Compendium dwar il-Liġi tal-Konsumatur[3] li jinkludi taqsimiet fuq id-Direttiva. Fl-aħħar nett, il-Presidenza Awstrijaka organizzat konferenza dwar l-inġunzjonijiet u l-kumpensi kollettivi fi Frar 2006, fi Vjenna. 2. TRASPOżIZZJONI TAD-DIRETTIVA 4. L-Istati Membri kollha emendaw il-leġiżlazzjoni nazzjonali tagħhom, xi ftit jew wisq, biex jintroduċu d-dispożizzjonijiet tad-Direttiva dwar l-inġunzjonijiet. Maż-żmien, il-qasam tal-applikazzjoni tal-proċedura tal-inġunzjoni twessa’. Proċedura ta’ inġunzjoni fl-Istati Membri kollha 5. Riżultat wieħed, ferm importanti, tad-Direttiva, huwa bla dubju ta’ xejn l-introduzzjoni f’kull Stat Membru ta’ proċedura ta’ inġunzjoni biex tħares l-interessi kollettivi tal-konsumaturi. Din il-proċedura bħalissa hija l-unika proċedura li teżisti fl-Istati Membri kollha li hija speċifikament ikkonċernata mill-protezzjoni tal-konsumaturi. Din tippermetti li jitwaqqfu prattiki ħżiena fl-interess kollettiv tal-konsumaturi, irrispettivament minn kwalunkwe ħsara li tiġi attwalment ikkawżata. Il-proċedura ta’ inġunzjoni introdotta bid-Direttiva ma tipprevedix għal konsumaturi li jkunu batew xi ħsara minħabba prattika illeċita biex jiksbu kumpens. 6. Skont l-Artikolu 2, kull proċedura nazzjonali tinkludi, b’xi eċċezzjonijiet, proċedura ta’ emerġenza, il-possibbiltà li tixxandar deċiżjoni jew dikjarazzjoni korrettiva, u l-ħlas ta’ ammont li jiggarantixxi l-eżekuzzjoni tad-deċiżjoni. Żewġ terzi tal-Istati Membri għażlu proċedura ġudizzjarja ċivili jew kummerċjali, filwaqt li kienu biss il-ftit (ngħidu aħna, l-Ungerija, Malta, il-Polonja u r-Rumanija) li għażlu approċċ ġeneralment amministrattiv. Xi Stati Membri, anki jekk għażlu proċedura ġudizzjarja, ħatru awtoritajiet amminsitarttivi biex jiddeċiedu dwar ċertu ksur (ngħidu aħna, l-Awstrija għal attivitajiet ta’ xandir bit-televixin u l-Finlandja għal reklamar ta’ mediċini għall-użu mill-bniedem u għal ivvjaġġar b’kollox inkluż). Fl-aħħar nett, xi Stati Membri ħatru qrati speċifiċi biex jittrattaw ma’ prattiki partikulari (ngħidu aħna, il-qrati fl-Aja u Varsavja għandhom kompetenza esklużiva fir-rigward ta' termini kuntrattwali inġusti). 7. L-Artikolu 3 tad-Direttiva jiddefinixxi, b’mod vag, l-entitajiet ikkwalifikati li jistgħu jressqu inġunzjoni. L-Artikolu jiddistingwi żewġ kategoriji mhux eżawrjenti ta’ entitajiet, u hekk iħalliha f’idejn l-Istati Membri biex jistabbilixxu kriterji li jiddefinixxu liema organizzazzjonijiet huma responsabbli għall-ħarsien tal-interessi komuni tal-konsumaturi. Fil-prattika, l-idea ta’ entità kkwalifikata tinkludi assoċjazzjonijiet tal-konsumatur veri u proprji, awtoritajiet pubbliċi reponsabbli speċifikament mill-protezzjoni tal-konsumatur, aġenziji tal-mediċini, awtoritajiet tal-avjazzjoni ċivili, assoċjazzjonijet tal-utenti, organizzazzjonijiet tal-familja, trade unions, kmamar tal-agrikultura, u l-kmamar tal-kummerċ u tal-industrija. L-Istati Membri kollha għandhom, skont l-Artikolu 4, jinnotifikaw il-Kummissjoni Ewropea l-entitajiet ikkwalifikati awtorizzati biex jitolbu inġunzjoni fi Stat Membru ieħor[4]. Il-lista fil- Ġurnal Uffiċjali tippermetti lill-entitajiet inklużi fiha biex jagħtu xhieda tal-kapaċità legali tagħhom li jaġixxu quddiem il-qrati jew l-awtoritajiet amministrattivi ta’ Stati Membri oħra. 8. Fl-aħħar nett, l-Artikolu 5 tad-Direttiva jippermetti lill-Istati Membri li jintroduċu, jew inkella ma jintroduċux, proċedura mandatorja ta’ konsultazzjoni minn qabel bejn il-parti li qed tressaq l-inġunzjoni u l-konvenut. Terz tal-Istati Membri (l-Irlanda, l-Italja, Ċipru, il-Litwanja, Malta, l-Olanda, ir-Rumanija, l-Iżvezja u r-Renju Unit) stabbilixxew din il-proċedura. Fir-Rumanija u fir-Renju Unit, l-entitajiet pubbliċi indipendenti li huma wkoll entitajiet ikkwalifikati fit-tifsira tad-Direttiva jridu jkunu involuti fil-proċedura ta’ konsultazzjoni minn qabel. Fost l-Istati Membri li għażlu li ma jinvolvux din il-proċedura ta’ konsultazzjoni minn qabel, issuġġerita fl-Artikolu 5 tad-Direttiva, bosta jinkoraġġixxu negozjati qabel kwalunkwe azzjoni[5]. Madankollu, bosta Stati Membri ma jridux jagħmlu bħala obbligatorja l-konsultazzjoni msemmija fl-Artikolu 5. Organizzazzjoni Ewropea tal-konsumaturi anki stqarret li proċedura ta’ konsultazzjoni minn qabel tista’ ttawwal il-proċedura ta’ inġunzjoni għalxejn. Il-Kummissjoni ma għandhiex biżżejjed evidenza jew esperjenza preċedenti f’dan il-qasam biex temenda d-Direttiva biex tiġġeneralizza l-proċedura ta’ konsultazzjoni minn qabel, skont l-Artikolu 6(2). Estensjoni tal-ambitu tal-applikazzjoni 9. L-ambitu tal-applikazzjoni tal-azzjonijiet għal inġunzjoni huwa ddefinit fl-Artikolu 1 b’referenza għad-direttivi msemmija fl-Anness tad-Direttiva, kif traspost fl-ordnijiet legali nazzjonali tal-Istati Membri. L-Anness tad-Direttiva oriġinarjament kien jelenka disa’ direttivi, iżda issa jnkludi 13[6]. Id-Direttivi 1999/44/KE dwar ċerti aspetti tal-bejgħ ta' oġġetti tal-konsum u garanziji assoċjati magħhom, 2000/31/KE dwar il-kummerċ elettroniku, 2002/65/KE li tikkonċerna t-tqegħid fis-suq b'distanza ta' servizzi finanzjarji ta' konsumaturi, 2005/29/EC dwar prattiċi kummerċjali żleali, u 2006/123/KE dwar is-servizzi, għaldaqstant ġew miżjuda fl-Anness mindu din daħlet fis-seħħ. L-Anness tad-Direttiva issa jinkludi proporzjon kbir tal-leġiżlazzjoni Komunitaja dwar il-protezzjoni tal-konsumatur. Bosta mill-Istati Membri kkonsultati dehru sodisfatti bl-ambitu tad-Direttiva, għalkemm il-Portugall u l-Belġju huma mħassba dwar is-siwi ta’ lista eżawrjenti u jissuġġerixxu li din titwarrab għal kollox sabiex tkun tista’ tiġi koperta kwalunkwe prattika li tagħmel ħsara lill-interessi kollettivi tal-konsumaturi. 10. L-Artikolu 7 tad-Direttiva jistipula wkoll il-possibbiltà li l-Istati Membri jestendu l-ambitu ta’ applikazzjoni fil-livell nazzjonali. Ngħidu aħna, fl-Olanda u l-Polonja, l-inġunzjonijiet jistgħu jitressqu kontra kwalunkwe prattika li tagħmel ħsara lill-interessi kollettivi tal-konsumaturi. Il-Portugall u l-Italja estendew l-ambitu biex jinkludu kwalunkwe prattika ta’ detriment għas-sikurezza tal-prodotti. Fil-Ġermanja u l-Awstrija, huwa possibbli li titressaq inġunzjoni kontra kull prattika li mhix kompetittiva li tagħmel ħsara lill-interessi kollettivi tal-konsumaturi. 11. Xi Stati Membri, notevolment il-Ġermanja, is-Slovenja u l-Iżvezja, estendew l-ambitu tal-inġunzjonijiet, fil-livell nazzjonali, biex jinkludi l-prattiki kummerċjali (bħalma hu r-reklamar qarrieqi) ta' ħsara għall-interessi kollettivi tal-kumpaniji. Madankollu, il-biċċa l-kbira tal-Istati Membri kkonsultati mhumiex favur li jiġi estiż l-ambitu tad-Direttiva biex jinkludi l-interessi kollettivi tal-kumpaniji għaliex, jargumentaw, il-leġiżlazzjoni Komunitarja mniżżla fl-Anness primarjament qiegħda hemm biex tipproteġi l-konsumaturi u wieħed ma jixtieqx iħallat l-interessi tal-konsumaturi ma’ dawk tal-kumpaniji żgħar u ta’ daqs medju, anki jekk dawn tal-aħħar jista’ wkoll ikollhom bżonn jiġu protetti. 12. Fid-dawl ta’ dan ta’ hawn fuq, il-Kummissjoni ma tqisx li hu ġġustifikat li jiġi emendat l-ambitu tad-Direttiva, kif awtorizzat skont l-Artikolu 6(2). B’mod partikolari, ma tqisx li jkun xieraq li jiġi estiż l-ambitu biex ikopri l-interessi kollettivi tal-kumpaniji. Madankollu, meta huwa ġġustifikat, għandha tkompli tissuġġerixxi ż-żieda fl-Anness ta’ leġiżlazzjoni Komunitarja ġdida għall-protezzjoni tal-konsumatur. 3. APPLIKAZZJONI TAD-DIRETTIVA 13. L-użu tad-Direttiva fil-ġlieda kontra l-ksur transkonfinali kien diżappuntanti. Skont l-informazzjoni tal-Kummissjoni, kien biss l-Uffiċċju tal-Kummerċ Ġust tar-Renju Unit (l-Office of Fair Trading, l-OFT, awtorità pubblika inkarigata mill-protezzjoni tal-konsumatur) li uża l-mekkaniżmu. L-OFT għamel kawża kontra l-kumpanija DUCHESNE fil-Belġju. Il-kumpanija Belġjana, minn jeddha, kienet bagħtet lill-konsumaturi fir-Renju Unit katalgi ta’ bejgħ li jgħidu li dawn kienu rebħu premju. Biex jirċievu r-rigal, il-konsumaturi kellhom jordnaw artiklu mill-katalgu. Il-konsumaturi ordnaw artiklu mill-katalgu imma ma rċevewx ir-rigal imwiegħed. L-OFT għaldaqstant tella’ l-kumpanija Belġjana l-Qorti fuq il-bażi li l-informazzjoni mogħtija lill-konsumaturi fir-Renju Unit kienet qarrieqa u kienet inkoraġġiethom jixtru l-prodotti mill-katalgu. Il-Qorti tal-Prim’Istanza Belġjana ħarġet inġunzjoni kontra l-prattika. Is-sentenza kienet ikkonfermata wara l-appell. 14. Bl-istess mod, wara 300 ilment minn konsumaturi fir-Renju Unit, l-OFT tella’ lill-kumpanija Best Sales B.V. quddiem il-qrati Olandiżi. Il-fatti ta’ dan il-każ kienu simili għal dak deskritt hawn fuq fejn kumpanija Olandiża bagħtet ittra mhux mitluba lil konsumaturi fir-Renju Unit fejn tathom l-impressjoni li kienu rebħu premju. L-ittra kienet tgħid li sabiex wieħed jirċievi rigal ta’ aktar valur, jew biex wieħed jirċievi dan ir-rigal aktar malajr, il-konsumatur kellu jordna artikli tad-dar mill-katalgu mehmuż mal-ittra. Il-Qrati Olandiżi qiesu, f’deċiżjoni tad-9 ta’ Lulju 2008, li r-reklamar inkwistjoni kien qarrieqi u ordnaw lill-kumpanija Olandiża biex ma tkomplix tibgħat dawn l-ittri. 15. L-OFT stqarr ukoll li d-Direttiva kienet utli bħala mezz ta’ kif wieħed jagħmel pressjoni fuq il-kumpaniji fi Stati Membri oħra biex iwaqqfu ċerti prattiki kummerċjali. Madwar 10 kwistjonijiet issolvew permezz ta’ negozjati. Il-Belġju enfasizza wkoll l-effett deċiżiv tal-inġunzjonijiet. 16. Filwaqt li l-inġunzjonijiet għadhom jintużaw biss rarament għal ksur transkonfinali, bosta Stati Membri u assoċjazzjonijiet tal-konsumatur ikkonsultati stqarrew li huma użati pjuttost b’suċċess minn assoċjazzjonijiet tal-konsumaturi għal ksur nazzjonali[7], ta’ spiss sabiex iwaqqfu reklamar qarrieqi jew biex iħassru xi terminu inġust f’xi kuntratt. 4. PROBLEMI LI WIEħED JILTAQA’ MAGħHOM 17. Ir-raġunijiet prinċipali msemmija kemm mill-Istati Membri u kemm mill-partijiet interessati biex jispjegaw in-numru żgħir ta' inġunzjonijiet mressqa fi Stat Membru ieħor huma l-ispiża biex wieħed jagħmel kawża, il-kumplessità u t-tul tal-proċedura u l-ambitu dejjaq tal-proċedura ta' inġunzjoni. L-ispiża 18. Tliet kwarti tal-assoċjazzjonijiet tal-konsumatur kkonsultati semmew l-ispiża ta’ meta tagħmel kawża bħala wieħed mill-ostakli ewlenin, partikolarment fil-każ ta’ ksur fi Stat Membru ieħor. Bosta Stati Membri enfasizzaw ukoll kemm kien diffiċli għal entitajiet ikkwalifikati biex jagħmlu kawżi ta’ dan it-tip minħabba r-riskji finanzjarji assoċjati. L-assoċjazzjonijiet tal-konsumatur semmew l-ispejjeż amministrattivi għall-preparazzjoni tal-fajl, l-ispejjeż tal-qorti u dawk tal-avukati bħala dawk li joħolqu diffikultajiet partikolari. Jekk il-kawża ssir fi Stat Membru ieħor, din iġġib magħha wkoll spejjeż ta' traduzzjoni, u teżisti aktar inċertezza dwar spejjeż legali fi Stat Membru ieħor (pereżempju, spejjeż ta' ċitazzjoni jew spejjeż assoċjati man-notifika tad-deċiżjoni). L-assoċjazzjonijiet semmew ukoll ir-riskju ta’ duplikazzjoni tal-ispejjeż tal-avukati u tal-esperti. 19. Ir-riskju finanzjarju huwa akbar meta l-kawża titressaq fi Stat Membru fejn il-parti telliefa tkun trid tbati l-ispejjeż kollha tal-proċedura u, b’mod partikolari, tħallas l-ispejjeż tal-parti rebbieħa (partikolarment, ftit mill-ispejjeż legali kollha tagħhom jew inkella kollha kemm huma). Dan il-prinċipju jeżisti fil-biċċa l-kbira tal-Istati Membri. Għaldaqstant, jekk titlef, il-parti li tressaq l-inġunzjoni trid tbati mhux biss l-ispejjeż tagħha imma wkoll dawk tal-parti l-oħra. Bosta assoċjazzjonijiet tal-konsumatur kkonsultati qalu li ma setgħux ibatu l-ispejjeż tal-proċeduri tal-ftuħ ta' dak it-tip jew jassumu r-riskji finanzjarji assoċjati. Oħrajn qalu li huma jaġixxu biss jekk ir-riskju hu negliġibbli u huma jkunu ċerti li se jirbħu, u b’hekk ikunu qed jonqos in-numru ta’ ftuħ ta’ kawżi. F’bosta Stati Membri, madankollu, l-inġunzjonijiet jitressqu minn assoċjazzjoniet tal-konsumaturi kontra ksur nazzjonali, u dan b’suċċess. 20. Xi Stati Membri għamlu l-prinċipju li bih il-parti telliefa ġġorr l-ispejjeż assoċjati mal-każ aktar flessibbli, jew għażlu approċċ aktar favorevoli għall-entitajiet ikkwalifikati. Ngħidu aħna, f’bosta Stati Mmebri, il-qrati għandhom ċerta miżura ta’ diskrezzjoni[8]i u jistgħu, pereżempju, iwaqqfu l-ħlas min-naħa tal-parti telliefa tal-ispejjeż legali tal-parti rebbieħa. Fl-Ungerija, l-assoċjazzjonijiet tal-konsumatur ma jintalbux iħallsu l-ispejjeż tal-qorti. Madankollu, dawn il-miżuri nazzjonali ħafna drabi jibqgħu pjuttost ad hoc , u r-riskji finanzjarji mġarrba huma biżżejjed biex jagħmluha diffiċli għall-entitajiet ikkwalifikati li jagħmlu kawża. Il-kumplessità u d-dewmien tal-proċeduri 21. Il-kumplessità u d-dewmien tal-proċeduri ta’ spiss jissemmew bħala ostakli għal azzjonijiet transkonfinali. Il-kumplessità hija. l-aktar, ir-riżultat ta’ proċeduri differenti ta’ inġunzjoni fi Stati Membri oħra, suġġetti għal proċeduri nazzjonali ġudizzjarji jew amministrattivi. L-inċertezzi eżistenti dwar liema liġi tapplika jkomplu jsaħħu din il-perċezzjoni ta' kumplessità. 22. Filwaqt li d-Direttiva tarmonizza ċerti aspetti ta’ kif wieħed iressaq inġunzjoni fl-Istati Membri, din tħallilhom ċertu ammont ta’ libertà. Tippermettilhom jagħżlu proċedura ta’ inġunzjoni ġudizzjarja jew amministrattiva u jekk jimponux proċedura ta’ konsultazzjoni minn qabel u jistabbilixxu l-arranġamenti assoċjati. Id-Direttiva tippermetti wkoll lill-Istati Membri biex jadottaw jew iżommu, f’livell nazzjonali, dispożizzjonijiet li jagħtu lill-entitajiet ikkwalifikati jew lil kwalunkwe parti oħra s-setgħa li jieħdu azzjonijiet aktar mifruxa. Analiżi tat-traspożizzjoni tad-Direttiva fit-taqsima preċedenti wriet il-firxa wiesgħa ta’ għażliet magħmula mill-Istati Membri. Barra minn hekk, billi ma tirregolax bosta spetti tal-proċedura ta’ inġunzjoni, bħalma huma l-perjodi ta’ preskrizzjoni jew id-dati ta’ skadenza u l-ispejjeż proċedurali, id-Direttiva tippermetti li mad-dettalji tiżdied iktar informazzjoni fi proċeduri nazzjonali ċivil, kummerċjali u amministrattivi, li jistgħu jvarjaw bejn l-Istati. 23. Il-kumbinazzjoni ta’ dawn il-fatturi twassal għall-eżistenza ta’ proċeduri ta’ inġunzjoni biex jipproteġu l-interessi kollettivi tal-konsumaturi li jvarjaw ħafna minn Stat Membru għal ieħor. F’xi Stati Membri, bħalma huma l-Olanda u l-Finlandja, terġa’ jeżistu tipi ta’ proċeduri differenti skont il-qasam legali inkwistjoni. Din id-diversità tagħmilha diffiċli għal entitajiet ikkwlalifikati li jixtiequ jagħmlu kawża fi Stat Membru ieħor biex jiksbu stampa ġenerali, minħabba li ħafna drabi huma kkonfrontati minn proċeduri li huma differenti ħafna minn dawk li huma familjari magħhom f’pajjiżhom stess. Kull darba li jagħmlu kawża fi Stat Membru ġdid, l-entitajiet ikkwalifikati jridu joqogħdu jiffamiljarizzaw irwieħhom ma’ proċedura ġdida. 24. Fl-aħħar nett, l-assoċjazzjonijiet u l-Istati Membri kkonsultati enfasizzaw l-inċertezzi li hemm fil-preżent dwar liema liġi għandha tapplika. Il-ksur inkwistjoni għandu jiġi ġġudikat fuq il-bażi tal-liġi tal-Istat Membru fejn ikun oriġina l-ksur jew tal-Istat Membru fejn jinħass l-impatt ta’ dan il-ksur? Id-Direttiva (Artikolu 2(2)) mhix ċara dwar din il-kwistjoni, iżda hi importanti ħafna, minħabba li bosta direttivi msemmija fl-Anness jinkludu klawżola li tippermetti lill-Istati Membri jistabbilixxu jew iżommu liġijiet li jmorru lil hinn minn dak mitlub fid-direttivi fejn għandha x’taqsam il-protezzjoni tal-konsumatur. Il-kwistjoni dwar liema liġi għandha tapplika hija għalhekk fundamentali fiċ-ċirkostanzi kollha fejn hemm għażla bejn żewġ korpi differenti ta' leġiżlazzjoni li joffru livelli differenti ta' protezzjoni. Fil-kawża magħmula mill-OFT tal-Belġju, li ssemmiet hawn fuq, kemm il-Qorti tal-Prim'Istanza kif ukoll dik tal-appell eżaminaw din il-mistoqsija, u l-Qorti tal-Prim’Istanza applikat il-liġi Britannika, filwaqt li l-Qorti tal-Appell iddeċidiet li kienet tapplika l-liġi Belġjana. Fil-ġejjieni, il-kwistjoni dwar id-determinazzjoni tal-liġi li għandha tapplika tista’ tiġi ssimplifikata mill-applikazzjoni tal-Artikolu 6 tar-Regolament (KE) Nru 864/2007 dwar il-liġi applikabbli għall-obbligi mhux kuntrattwali[9] adottati fis-7 ta’ Lulju u li għandhom jidħlu fis-seħħ fil-11 ta’ Jannar 2009 (“Ir-Regolament Ruma II”). L-impatt żgħir tad-deċiżjonijiet 25. Fl-aħħar nett, l-assoċjazzjonijiet u l-Istati Membri kkonsultati enfasizzaw l-impatt kultant żgħir wisq ta’ tali inġunzjonijiet. Fil-biċċa l-kbira tal-Istati Membri, deċiżjoni dwar applikazzjoni għal inġunzjoni jkollha impatt ristrett. Hija mandatorja biss fir-rigward tal-każ u tal-partijiet inkwistjoni, jiġifieri l-entità kkwalifikata li tkun għamlet il-kawża u l-kumpanija li hi s-suġġett tal-inġunzjoni. Fil-prattika, dan ifisser li jekk kumpanija tagħmel ksur identiku għal dak li diġà tkun instabet ħatja għalih kumpanija oħra, għandha titressaq inġunzjoni biex jitwaqqaf il-ksur il-ġdid. Bl-istess mod, it-taħsir ta’ terminu inġust f’kuntratt issuġġerit minn kumpanija ma jtellifx lil dik l-istess kumpanija milli tkompli tuża dan it-terminu inġust f’kuntratt ieħor simili. 26. Madankollu, f’xi Stati Membri, dan il-prinċipju japplika b’mod aktar flessibbli, b’mod partikolari fejn jidħlu t-termini inġusti. Ngħidu aħna, fil-Polonja, meta l-qorti f’Varsavja tiddeċiedi li teżisti klawżola inġusta f’kuntratt, din id-deċiżjoni għandha effett erga omnes . Id-deċiżjoni hi ppubblikata u tapplika għal klawżola identika fi kwalunkwe kuntratt ippreżentat lill-konsumaturi. Fl-Ungerija, jekk Qorti tiddeċiedi li klawżola f’kuntratt bejn kumpanija u konsumatur hija inġusta, din tista’ tiddikjara l-klawżola nulla u bla effett fil-kuntratti kollha konklużi minn dik il-kumpanija. Fl-Awstrija, klawżola li tkun ġiet iddikjarata inġusta f’kuntratt bejn kumpanija u konsumatur ma tistax terġa’ tintuża mill-kumpanija f’kuntratti oħra. Fil-Ġermanja u s-Slovenja, il-konsumaturi jistgħu jirreferu għal deċiżjoni li tiddikjara klawżola inġusta sabiex iwaqqfu l-applikazzjoni ta’ dispożizzjoni identika. 27. L-inġunzjonijiet huma limitati wkoll f’termini tal-ambitu nazzjonali tad-deċiżjoni, bħalma enfasizzaw ir-Renju Unit u l-Belġju. Kumpaniji qarrieqa li jiksru l-liġi konxjament u li jkunu nstabu ħatja fi Stat Membru partikolari għandhom it-tendenza li jimxu għal Stat Membru ieħor, fejn tkun meħtieġa inġunzjoni ġdida biex twaqqaf l-attività illegali inkwistjoni. Barra minn hekk, in-natura nazzjonali tad-deċiżjoni tfisser li, meta kumpanija tinstab ħatja ta’ prattika illegali għad-detriment tal-konsumaturi fi Stat Membru partikolari, xorta tista' tibqa' taġixxi bl-istess mod fil-konfront tal-konsumaturi fi Stat Membru ieħor, sakemm ma titressaqx inġunzjoni minn entità kkwalifikata f’dan l-Istat Membru. 5. L-IMPATT TAR-REGOLAMENT DWAR IL-KPK 28. Ir-Regolament (KE) Nru 2006/2004 dwar il-kooperazzjoni bejn l-awtoritajiet nazzjonali responsabbli għall-infurzar tal-liġijiet tal-protezzjoni tal-konsumaturi (ir-Regolament dwar il-KPK[10]) jistabbilixxi netwerk ta’ awtoritajiet pubbliċi responsabbli għall-protezzjoni tal-konsumaturi u jarmonizza, sa ċertu punt, il-poteri investigattivi u ta’ infurzar ta’ dawn l-awtoritajiet. Barra minn hekk, bis-saħħa ta’ mekkaniżmi ta’ assistenza reċiproka maħluqa b’dan ir-Regolament, awtorità pubblika membru tista’, fuq talba ta’ awtorità pubblika fi Stat Membru ieħor, tressaq inġunzjoni fil-ġurisdizzjoni tagħha stess biex twaqqaf prattiki illegali kontra konsumaturi mill-Istati Membri tal-awtorità li qed tressaqha. 29. Uħud mill-Istati Membri kkonsultati enfasizzaw li r-Regolament dwar il-KPK għandu jiffaċilita l-inġunzjonijiet biex iwaqqaf il-ksur intra-Komunitarju minħabba li l-mekkaniżmi ta’ assistenza reċiproka maħluqa mir-Regolament jippermettu, fost affarijiet oħra, awtoritajiet pubbliċi b’kompetenza speċifika biex isegwu l-inġunzjonijiet. Ir-Regolament għalhekk jindirizza wieħed mill-ostakli ewlenin enfasizzat bl-implimentazzjoni tad-Direttiva: id-diffikulatjiet li jiltaqa’ magħhom minn korp nazzjonali li jipprova jressaq inġunzjoni direttament fi Stat Membru ieħor. 30. L-Istati Membri msemmija hawn fuq jenfasizzaw li idealment l-ambitu tad-Direttiva jiġi konformi ma' dak tar-Regolament dwar il-KPK. Fil-fatt, l-Anness għar-Regolament jirreferi għad-Direttiva 98/6/KE[11] dwar il-protezzjoni tal-konsumatur fl-indikazzjoni tal-prezzijiet u r-Regolament 261/2004/KE[12] dwar id-drittijiet tal-passiġġieri tal-ajru, li mhumiex inklużi fl-Anness tad-Direttiva. L-Anness tar-Regolament, madankollu, ma jirreferix għad-Direttiva 2006/123/KE dwar is-servizzi, li hi inkluża fl-Anness tad-Direttiva. Jekk l-Anness tad-Direttiva u dak tar-Regolament dwar il-KPK jiġu konformi, kif issuġġerit minn ċerti Stati Membri, dan ikun jitlob li kemm id-Direttiva kif ukoll ir-Regolament jiġu emendati bl-istess mod. 6. KONKLUżJONI 31. Benefiċċju ferm importanti tad-Direttiva kien l-introduzzjoni f’kull Stat Membru ta’ proċedura għat-tressiq tal-inġunzjonijiet biex tħares l-interessi kollettivi tal-konsumaturi. Din il-proċedura qiegħda tintuża minn assoċjazzjonijiet tal-konsumatur bi ftit suċċess f'każijiet ta' ksur nazzjonali. 32. Madankollu, il-mekkaniżmu maħluq mid-Direttiva biex jippermetti entitajiet ikkwalifikati ta’ Stat Membru biex jaġixxu fi Stat Membru ieħor, bla dubju ta’ xejn, kellu anqas suċċess minn dak li wieħed kien ittama. L-ostaklu ewlieni, li jispjega għaliex huma biss ftit l-inġunzjonijiet li tressqu biex iwaqqfu l-ksur intra-Komunitarju, huwa n-nuqqas ta’ riżorsi fid-dawl ta’ riskji finanzjarji li ġġorr kwalunkwe entità eliġibbli kkwalifikata, imma anki fid-dawl tal-kompetenza meħtieġa biex tittratta l-proċeduri differenti fl-Istati Membri varji. 33. Ir-Regolament dwar il-KPK huwa tweġiba parzjali għad-diffikultajiet imqajma mill-implimentazzjoni tad-Direttiva, u l-applikazzjoni tiegħu għandha ssaħħaħ konsiderevolment il-ġlieda kontra l-ksur intra-Komunitarju. L-adozzjoni tar-Regolament Ruma II ukoll għandha tħalli impatt. Il-Kummissjoni hi tal-fehma li jkun aħjar li tistenna aktar rispons dettaljat dwar l-applikazzjoni tar-Regolament dwar il-KPK u dak ta’ Ruma II qabel ma tilħaq il-konklużjonijiet tagħha dwar kif tipproċedi bid-Direttiva. 34. Konsegwentement, il-Kummissjoni hi tal-fehma li mhuwiex iż-żmien li tipproponi xi emendi għad-Direttiva, jew xi revoka tagħha, iżda li, għal kuntrarju, għandha tkompli teżamina l-applikazzjoni tad-Direttiva. B’mod partikolari, hi tal-fehma li ma hemm l-ebda raġuni biex testendi l-ambitu biex tinkludi l-interessi kollettivi tan-negozji, jew biex tiġġeneralizza r-rekwiżit ta' konsultazzjoni minn qabel. ANNESS LISTA TA’ DIRETTIVI FL-ANNESS TAD-DIRETTIVA 98/27/KE - Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 rigward prattiċi kummerċjali żleali fin-negozju mal-konsumatur fis-suq intern (ĠU L 149, 11.06.2005, p. 22). - Id-Direttiva tal-Kunsill 85/577/KEE tal-20 ta' Diċembru 1985 biex tħares lill-konsumatur rigward kuntratti nnegozjati barra mil-lok tan-negozju (ĠU L 372, 31.12.1985, p. 31). - Id-Direttiva tal-Kunsill 87/102/KEE tat-22 ta' Diċembru 1986 għall-approssimazzjoni tal-liġijiet, regolamenti u dispożizzjonijiet amministrattivi tal-Istati Membri li jikkonċernaw il-kreditu tal-konsumatur (ĠU L 42, 12.2.1987, p. 48), kif emendat l-aħħar bid-Direttiva 98/7/KE (ĠU L 101, 1.4.1998, p. 17). - Id-Direttiva tal-Kunsill 89/552/KEE tat-3 ta’ Ottubru 1989 rigward il-koordinazzjoni ta’ ċerti dispożizzjonijiet stabbiliti b’liġi, regolament jew azzjoni amministrattiva fl-Istati Membri rigward is-segwitu ta’ attivitajiet ta’ xandir bit-televixin: L-Artikoli 10 sa 21 (ĠU L 298, 17.10.1989, p. 23 kif emendat bid-Direttiva 97/36/KE (ĠU L 202, 30.7.1997, p. 60)). - Id-Direttiva tal-Kunsill 90/314/KEE tat-13 ta' Ġunju 1990 dwar pakketti ta' vvjaġġar, pakketti ta' vaganzi u pakketti ta' ġiti (ĠU L 158, 23.6.1990, p. 59). - Id-Direttiva tal-Kunsill 92/28/KEE tal-31 ta' Marzu 1992 dwar ir-reklamar ta' prodotti mediċinali għall-użu mill-bniedem (ĠU L 113, tat-30.4.1992, p. 13). - Id-Direttiva tal-Kunsill 93/13/KEE tal-5 ta' April 1993 dwar termini inġusti fil-kuntratti tal-konsumaturi (ĠU L 95, 21.4. 1993, p. 29). - Id-Direttiva 94/47/KE tal-Parlament Ewropew u tal-Kunsill tas-26 ta' Ottubru 1994 dwar il-protezzjoni tax-xerrejja f’dak li għandu x’jaqsam ma’ ċerti aspetti tal-kuntratti li għandhom x’jaqsmu max-xiri tad-dritt għall-użu tal-proprjetà immobbli fuq bażi ta’ timeshare (ĠU L 280, tad-29.10.1994, p. 83). - Id-Direttiva 97/7/KE tal-Parlament Ewropew u tal-Kunsill tal-20 ta' Mejju 1997 dwar il-protezzjoni tal-konsumaturi fir-rigward ta' kuntratti li jsiru mill-bogħod (ĠU L 144, l-4.6.1997, p. 19). - Id-Direttiva 1999/44/KE tal-Parlament Ewropew u tal-Kunsill tal-25 ta' Mejju 1999 dwar ċerti aspetti tal-bejgħ ta' oġġetti tal-konsum u garanziji assoċjati magħhom (ĠU L 171, 7.7.1999, p. 12). - Id-Direttiva Nru 2000/31/KE tal-Parlament Ewropew u tal-Kunsill tat-8 ta' Ġunju 2000 dwar ċerti aspetti legali tas-servizzi minn soċjetà tal-informazzjoni, partikolarment il-kummerċ elettroniku, fis-Suq Intern (Direttiva dwar il-kummerċ elettroniku) (ĠU L 178, tas-17.7.2000, p. 1). - Id-Direttiva 2002/65/KE tal-Parlament Ewropew u tal-Kunsill tat-23 ta' Settembru 2002 li tikkonċerna t-tqegħid fis-suq b'distanza ta' servizzi finanzjarji ta' konsumaturi u li temenda d-Direttiva tal-Kunsill 90/619/KEE u d-Direttivi 98/27/KE u 98/27/KE (ĠU L 271, 9.10.2002, p. 16). - Id-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar servizzi fis-suq intern (ĠUL 376, 27.12.2006, p. 36). [1] ĠU, L 166, 11.6.98, p. 51. [2] http://ec.europa.eu/consumers/redress/reports_studies/comparative_report_en.pdf [3] http://ec.europa.eu/consumers/rights/docs/consumer_law_compendium_comparative_analysis_en_final.pdf [4] L-aħħar aġġornament ta’ din il-lista ġie ppubblikat fit-8 ta' Marzu 2008. ĠU C 63, 8.3.2008. [5] eż. Id-Danimarka, il-Ġermanja, l-Awstrija, is-Slovakkja u l-Finlandja. [6] Ara l-Anness. [7] eż. il-Bulgarija, ir-Repubblika Ċeka, il-Ġermanja, Franza, il-Latvja, l-Awstrija, l-Iżvezja, is-Slovakkja u r-Renju Unit. [8] eż. il-Lussemburgu, il-Portugall, l-Iżvezja u r-Renju Unit. [9] ĠU L 199, 31.7.2007. p. 40. [10] ĠU, L 364, 9.12.2004, p. 1. [11] ĠU L 80, 18.3.2004, p. 8 [12] ĠU L 81, 19.3.2004, p. 8